**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie este împuternicit să aducă la cunoştinţa opiniei publice următoarele:**

Procurori ai Parchetului de pe lângă Tribunalul Bucureşti au solicitat, la data de 20 ianuarie 2011, instanţei de judecată emiterea unui mandat de arestare preventivă pe numele inculpatului **CÎSU ILIESCU-IOAN** (subofiţer în cadrul Inspectoratului General al Jandarmeriei Române) sub aspectul săvârşirii infracţiunii  de înşelăciune.

Magistraţii Judecătoriei Sector 6 Bucureşti au admis cererea procurorilor şi au dispus arestarea preventivă a inculpatului pe o perioadă de 29 de zile.

Probatoriul administrat în cauză pe parcursul urmăririi penale a relevat faptul că inculpatul, în cursul lunii octombrie 2010, pretinzând că este poliţist în cadrul Poliţei Capitalei şi folosindu-se de o legitimaţie de serviciu, pe care era trecut numele său, i-a pretins în repetate rânduri părţii vătămate G.L. diverse sume de bani (în total 550 lei) în scopul de a nu-i aplica acesteia o serie de sancţiuni legale determinate de practicarea prostituţiei, lipsa contractului de închiriere a imobilului  în care locuia şi a vizei de reşedinţă la acea adresă.